Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2022/C 401/09)

Tämä ilmoitus julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Patrimonio”

PDO-FR-A0157-AM01

Tiedonannon päivämäärä: 8.9.2022

HYVÄKSYTYN MUUTOKSEN KUVAUS JA PERUSTELUT

1. Viininvalmistusmenetelmät

Täydennetään tarkistetun alkuperänimityksen ”Patrimonio” tuote-eritelmän viininvalmistusmenetelmiä koskevaa lukua lisäämällä VI kohdan 1 alakohtaan, ”Kasvatustavat”, maatalouden ympäristötoimenpiteitä koskeva määräys, jossa kielletään kemiallisten rikkaruohon torjunta-aineiden käyttö.

Lisätään tämä määräys myös yhtenäisen asiakirjan viljelykäytäntöjä koskevaan kohtaan.

2. Valvontaelimen yhteystiedot

Muutetaan tarkistetun alkuperänimityksen ”Patrimonio” tuote-eritelmän III luvun II kohtaa, ”Valvontaelintä koskevat tiedot”, laatumerkeistä ja alkuperänimityksistä vastaavan Institut national de la qualité et de l'origine -laitoksen (INAO) osoitteen saattamiseksi ajan tasalle seuraavasti:

”Institut National de l’Origine et de la Qualité (INAO) TSA 30003 – 93555 Montreuil Cedex, France P. +33 173303800 F. +33 173303804 Sähköpostiosoite: info@inao.gouv.fr”. Muutetaan vastaavasti valvontaviranomaisen yhteystietoja koskevaa yhtenäisen asiakirjan kohtaa.

YHTENÄINEN ASIAKIRJA

1. Nimi/nimet

Patrimonio

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

1. Viinien analyyttiset ominaisuudet

LYHYT KIRJALLINEN KUVAUS

Nimityksen ”Patrimonio” viinit ovat hiilihapottomia puna-, rosee- ja valkoviinejä.

Luonnollinen alkoholipitoisuus tilavuusprosentteina on seuraavien vaatimusten mukainen: valkoviineillä 11, roseeviineillä 11,5 ja punaviineillä 12 tilavuusprosenttia.

Punaviinien omenahappopitoisuus on pakkausvaiheessa enintään 0,4 g/l.

Viinien käymiskykyisten sokereiden (glukoosi + fruktoosi) pitoisuus käymisen jälkeen on enintään

— 4 g/l viineissä, joiden luonnollinen alkoholipitoisuus on enintään 14 tilavuusprosenttia,

— 5 g/l viineissä, joiden luonnollinen alkoholipitoisuus on yli 14 tilavuusprosenttia.

Kokonaishappopitoisuus, haihtuvien happojen pitoisuus ja kokonaisrikkidioksidipitoisuus ovat yhteisön sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

2. Viinien aistinvarainen kuvaus

LYHYT KIRJALLINEN KUVAUS

Punaviinien osuus tuotannosta on 40 prosenttia. Ne valmistetaan Nielluccio N -lajikkeesta, jota on vähintään 90 prosentin osuus viiniköynnöslajikkeista ja sekoituksista. Punaviinit saavat lajikkeesta tanniinisen rakenteen ja voimakasta harteikkuutta, ja nämä ominaisuudet osoittavat, että viinit vanhenevat mainiosti. Punaviinit ovat erittäin värikkäitä, kirkkaanpunaisia, rubiininpunaisia tai granaatinpunaisia, ja niiden luonnollinen alkoholipitoisuus tilavuusprosentteina on usein korkea, yli 13 tilavuusprosenttia. Nuorena punaviinien aromit tuovat mieleen punaiset marjat, kuten viinimarjan tai karhunvatukan, ja toisinaan viineissä voi havaita metsäisiä vivahteita. Ajan myötä aromit kehittyvät mausteisemmiksi, ja samalla ne saavat hyväntuoksuisia paahteisia sävyjä.

Roseeviinit valmistetaan useimmiten sekoituksista, joissa on Nielluccio N -lajiketta vähintään 75 prosenttia, ja sen lisäksi käytetään Sciaccarello N, Grenache N ja Vermentino B -lajikkeita. Roseeviinit ovat kirkkaan roosan värisiä kuivia hiilihapottomia viinejä. Ne ovat erittäin tasapainoisia, ja makuvivahteista tulevat mieleen vadelmat ja viinimarjat. Viinit nautitaan yleensä nuorina, jolloin ne ovat todella raikkaita.

Kuivat hiilihapottomat valkoviinit valmistetaan yksinomaan Vermentino B -lajikkeesta, joka yleensä antaa viineille erittäin runsaan maun. Nuorissa viineissä tulevat erityisen voimakkaasti esiin orapihlajan tai väriherneen valkoisista kukista muistuttavat kukkaisaromit.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

5.1. Erityiset viininvalmistusmenetelmät

1.

Viljelykäytäntö

— Viiniköynnösten istutustiheys on vähintään 4 000 köynnöstä hehtaarilla.

— Köynnösrivien välinen etäisyys saa olla enintään 2,80 metriä, ja köynnösten välisen etäisyyden samalla rivillä on oltava alle 0,80 metriä.

— Köynnökset leikataan matalaleikkauksella (Goblet- tai Royat-leikkauksella) siten, että köynnökseen jää enintään kymmenen silmua.

— Kemiallisten rikkaruohon torjunta-aineiden käyttö on kiellettyä.

— Kastelu on kiellettyä.

2.

Erityinen viininvalmistusmenetelmä

— Kaikenlainen väkevöinti on kiellettyä.

— Puupalojen käyttö on kiellettyä.

— Viininvalmistukseen tarkoitettujen hiilten käyttö on kiellettyä.

Edellä esitettyjen määräysten lisäksi viininvalmistusmenetelmien on oltava yhteisön tasolla ja Ranskan maatalous- ja merikalastuslaissa (Code rural et de la pêche maritime) asetettujen velvoitteiden mukaisia.

5.2. Enimmäistuotos

1.

55 hehtolitraa hehtaaria kohden

6. Rajattu maantieteellinen alue

Viinirypäleet on korjattava ja viiniytettävä sekä viini valmistettava ja jälkikäsiteltävä Haute-Corsen departementin seuraavien kuntien alueella: Barbaggio, Farinole, Oletta, Patrimonio, Poggio-d’Oletta, Saint-Florent ja Santo-Pietro-di-Tenda.

7. Viininvalmistuksessa käytettävä(t) rypälelajike (-lajikkeet)

Grenache N

Nielluccio N – Nielluciu

Sciaccarello N

Vermentino B – Rolle

8. Yhteyden/yhteyksien kuvaus

8.1. Yhteyden kannalta merkitykselliset luontoon ja ihmisiin liittyvät tekijät

Yhteyden kannalta merkitykselliset luontoon liittyvät tekijät

Cap Corsen juurella sijaitseva, Saint-Florentin lahdelle avautuva maantieteellinen alue on osa laajan amfiteatterin muotoista avaraa tasangon, kukkuloiden ja laaksojen kokonaisuutta. Idässä Bastian suunnalla ja etelässä Agriatesin autiomaahan päin aluetta rajaavat rannikolle laskevien pienten jokien tiheä vesistö ja harjanteiden jono.

Alue kattaa siis Nebbiun alueen Haute-Corsen departementin seitsemän kunnan alueella (nebbiu tarkoittaa korsikan kielellä sumua).

Pinnanmuodostus on jyrkkäpiirteistä mesotsooisella maailmankaudella aluetta ravistelleiden siirtymien takia. Maaperä muodostuu valtameren pohjalaatan kiiltävistä liuskekivistä, jotka ovat lännessä sedimentin ja idässä kiteisten kertymien peitossa. Maaperän historiasta johtuen maisemassa on pyöreälakisia kalkkikivikukkuloita ja Poggio-d’Olettasta Farinoleen ulottuva monokliininen syvänne. Suurin osa viinitarhoista on istutettu edellä mainittuun syvänteeseen, jonka nimi on Conca d’Oro (merkitys: runsas tritoninsarvi), joitakin kymmeniä metrejä merenpinnan yläpuolelle, missä pinnanmuodostus on pienipiirteistä, taikka kukkuloiden rinteille tai paikoitellen merenrannan tasangolle, siellä missä maaperä on hyvin läpäisevää, kuten Patrimonion kunnan luoteisosassa.

Viiniköynnöstä on istutettu suurimmalle osalle viljelyalasta, ja muualla pintakasvillisuus on tiheää, usein läpitunkematonta macchia-pensastoa; siellä täällä laaksoissa on villioliivipuita ja rautatammimetsiköitä.

Patrimonio-viinialueen erityisluonne johtuu syvänteen maaperän monipuolisuudesta – se vaihtelee kunnasta toiseen – sekä alueen korkeudesta ja meren läheisyydestä. Maaperä on lännessä enimmäkseen kalkkipitoista savea ja idässä Poggio-d’Olettaa kohden siirryttäessä erittäin kivistä ja liuskeista.

Tämän länteen avautuvan, sirkusareenan muotoisen alueen välimerellinen ilmasto hyötyy meren läheisyyden leudontavasta vaikutuksesta. Kasvillisuuteen vaikuttavat voimakkaasti vuodenaikoihin sidotut tuulet: luoteistuuli Maestrale ja lounaistuuli Libecciu. Lämpötilaerot ovat kohtalaisia.

Viiniköynnöstä on viljelty Korsikalla jo antiikin aikana. Kreikkalaiset toivat viiniköynnöksen saarelle kuusi vuosisataa ennen ajanlaskun alkua, ja roomalaisten aikana viinikauppaa alettiin käydä saaren ulkopuolelle.

Rooman keisarikunnan romahdettua viinin vienti väheni, ja viininviljely käynnistyi kunnolla uudelleen vasta pisalaisten myötä 1000-luvulla, jolloin tuotettiin ennen kaikkea messuviiniä.

Genovan valtakaudella 1400-luvulla viinin ja erityisesti Patrimonio-viinin valmistus oli tärkeässä asemassa. Nebbiun alueen viinit lastattiin 1700-luvun lopulla purjealuksiin Saint-Florentissa. Alukset kiersivät Cap Corsen, ja niiden lasti purettiin Bastiassa, jossa viinejä maisteltiin, ja jos ne läpäisivät testin, niille myönnettiin vientioikeus nimityksellä vini navigati (purjehtineet viinit).

Patrimonio-viinin tuottajat aloittivat ensimmäisinä aktiivisen laatutyön ja jättivät ensimmäisen tarkistettua alkuperänimitystä koskevan hakemuksen vuonna 1942. Sääntelyrajoitusten ja saaren erityisaseman vuoksi nimitystä koskeva asetus allekirjoitettiin vasta keväällä 1968.

Vuonna 2008 Patrimonio-viinitarhat kattoivat 410 hehtaarin pinta-alan, ja viiniä tuotettiin 14 200 hehtolitraa 32 yksityisessä viininvalmistamossa.

8.2. Syy- ja seuraussuhteet

Tällä pienellä eloisalla ja rikkaalla alueella, joka on hyvin suojassa tuulilta ja avautuu selkeästi länteen, tuotetaan tunnetuimpia korsikalaisia viinejä, ja siellä valmistetaan saarella ensimmäisenä tarkistetun alkuperänimityksen saanutta viiniä.

Nielluccio N on välimerellisen ilmaston, monokliinisen syvänteen pinnanmuodostuksen ja kalkkipitoisen maaperän ansiosta Patrimonio-viinialueen viinirypälelajikkeiden kuningas. Se hallitsee mestarina viininjumala Bacchuksen maailmaa, koska se on Jupiterin verta (sanguis jovis) – verta, joka on runsasta ja erittäin värikästä Patrimonio-viinialueen kalkkipitoisen maaperän takia.

Korsikan ampelograafiselle perinnölle leimaa-antavana lajikkeena Nielluccio N merkitsee Patrimonio-viinille samaa kuin Sciaccarello N -lajike Ajaccio-viinille.

Kukkulat lomittuvat toisiinsa maantieteellisen alueen keskellä ja suojaavat tuulelta viiniköynnöksiä, jotka levittävät lehtensä auringon lämpöön eivätkä liiemmin kärsi kuivattavien kesätuulten tuomista riskeistä.

Rypäleiden korjuuta varten tarkoin rajattuun viljelyalueeseen luokitellaan lohkot, jotka ovat pinnanmuodostuksen suojaamia ja hyötyvät eniten auringonvalosta ja meren vaikutuksesta. Lohkojen maaperä on pääosin kalkkipitoista savea tai kehittynyt paikallisesti kalkkipitoisten tai kiiltävien liuskekivien päälle.

Näiden seikkojen vuoksi kasvia ja sen tuotantopotentiaalia on hoidettava mahdollisimman hyvin. Tämä tehdään soveltamalla tiettyä kasvatustapaa, leikkaamalla köynnökset matalaksi ja hallitsemalla tuotantomääriä. Erinomaiset kasvuolosuhteet tulevat esiin viinien runsaassa maussa, punaviinien oivallisessa tanniinirakenteessa ja roseeviinien täyteläisyydessä.

Luonnonympäristö suosii viininviljelyä, mutta sen jatkuvuus on ennen kaikkea tulosta viininviljely-yhteisön taitotiedosta: yhteisö on osannut valita viinitarhoilleen parhaat paikat, säilyttää perinteiset rypälelajikkeet ja valmistaa viinejä, joihin makusuuntien vaihtelu ei ole vaikuttanut, vaan viinien oma identiteetti on säilynyt. Tällä tavoin valistuneet kuluttajat on lopulta saatu ottamaan nämä viinit omakseen.

Viinialue jakautuu pikkutiloihin, joilla sukupolvien aikana hankittu taitotieto on mahdollistanut laatuviinien tuotannon. Suurten korsikalaisten rypälelajikkeiden erityispiirteet tulevat niissä esiin suurenmoisella tavalla.

Tarkistetun alkuperänimityksen ”Patrimonio” myöntämisestä tuli 30 vuotta 11. marraskuuta 1998, ja siitä lähtien perinteisiin on kuulunut viininviljelijöiden suojeluspyhimyksen ja puutteenalaisten hyväntekijän Pyhän Martin juhla ”A San Martino” (ranskaksi La Saint-Martin). Uutta vuosikertaa olevan ensimmäisen viinitynnyrin hanoittaminen Bacchuksen palvojien veljeskunnan saattelemana on jokaisena vuonna hilpeä tilaisuus.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Viiniyttämistä sekä viinin valmistusta ja jälkikäsittelyä koskevan poikkeuksen mukaisesti määritelty välittömässä läheisyydessä sijaitseva alue on Olmeta-di-Tudan kunnan alue Haute-Corsen departementissa.

Linkki tuote-eritelmään

https://info.agriculture.gouv.fr/gedei/site/bo-agri/document_administratif-ef16a4b1-5277-4772-9bf6-0d315936c90c

(1) EUVL L 9, 11.1.2019, s. 2.